เอกสารแนบ 3 รายงานความรับผิดชอบของคณะกรรมการบริษัทต่อรายงานทางการเงิน

เรียน ท่านผู้ถือหุ้น

คณะกรรมการบริษัทเป็นผู้รับผิดชอบต่องบการเงินของบริษัท ผลธัญญะ จำกัด (มหาชน)
และบริษัทย่อย ซึ่งได้จัดทำขึ้นตาม มาตรฐานรายงานทางการเงิน
โดยได้มีการพิจารณานโยบายการบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังรอบคอบ และการรายงานที่สมเหตุผลในการจัดทำงบการเงิน
รวมทั้งให้มีการเปิดเผยข้อมูลที่สำคัญอย่างเพียงพอและโปร่งใสในหมายเหตุประกอบงบการเงินตามรายงานของผู้สอบบัญชีเพื่อประโยชน์ต่อผู้ถือหุ้นและนักลงทุนทั่วไป

คณะกรรมการบริษัท
ได้จัดให้มีการกำกับดูแลกิจการที่ดีและดำรงรักษาไว้ซึ่งระบบการบริหารความเสี่ยงและการควบคุมภายใน
เพื่อให้เกิดความมั่นใจได้ว่ามีการบันทึกข้อมูลทางบัญชีได้อย่างถูกต้องครบถ้วน ทันเวลา
และเพียงพอที่จะดำรงรักษาไว้ซึ่งสินทรัพย์ ตลอดจนป้องกันมิให้เกิดการทุจริต
หรือการดำเนินการในรายการที่ผิดปกติอย่างมีนัยสำคัญ

คณะกรรมการบริษัท ได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อทำหน้าที่กำกับดูแล สอบทานความน่าเชื่อถือและความถูกต้องของรายงานทางการเงิน
ซึ่งได้กำกับดูแลทำการประเมินระบบการควบคุมภายใน การบริหารความเสี่ยง
และการตรวจสอบภายในให้มีประสิทธิภาพ
โดยความเห็นของคณะกรรมการตรวจสอบเกี่ยวกับเรื่องนี้ได้ปรากฎในรายงานของคณะกรรมการตรวจสอบซึ่งแสดงไว้ในรายงานประจำปีนี้แล้ว

คณะกรรมการบริษัท มีความเห็นว่าระบบการควบคุมภายในและการตรวจสอบภายในของบริษัท
สามารถให้ความเชื่อมั่นได้ว่างบการเงินรวมของบริษัท ผลธัญญะ จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม 2555 นั้น แสดงฐานะการเงิน ผลการดำเนินงาน
และกระแสเงินสด โดยถูกต้องตามที่ควรในสาระสำคัญตามมาตรฐานรายงานทางการเงิน
ซึ่งผู้สอบบัญชี (บริษัท )
ได้ตรวจสอบและแสดงความเห็นไว้ในรายงานของผู้สอบบัญชีตามที่ได้แสดงไว้ในรายงานประจำปีนี้แล้ว

  นายประยูร วิเวชภูวนนท์ นายชวลิต หวังธำรง

  ประธานกรรมการ ประธานกรรมการบริหาร

เอกสารแนบ 3 รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบซึ่งได้รับการแต่งตั้งจากคณะกรรมการบริษัท ประกอบ ด้วยกรรมการอิสระ
จำนวน 3 ท่าน ดังนี้

1. รศ.ดร.เสกศักดิ์ จำเริญวงศ์ ประธานกรรมการตรวจสอบ

2. รศ.ดร.เอกจิตต์ จึงเจิรญ กรรมการตรวจสอบ

3. นายนพดล ธีระบุตรวงศ์กุล กรรมการตรวจสอบ

คณะกรรมการตรวจสอบมีหน้าที่และความรับผิดชอบในการสอบทานรายงานทางการเงินของบริษัท
ให้มีการรายงานทางการเงินอย่างถูกต้องและเปิดเผยอย่างเพียงพอ
มีระบบควบคุมภายในและการตรวจสอบภายในที่เหมาะสมและมีประสิทธิผล
มีการปฏิบัติงานเป็นไปตามกฎหมายและข้อกำหนดที่เกี่ยวข้อง
พิจารณาคัดเลือกและเสนอแต่งตั้งผู้สอบบัญชีของบริษัท
พิจารณาการเปิดเผยข้อมูลของบริษัทให้มีความถูกต้องครบถ้วน และมีการปฏิบัติงานอย่างเป็นอิสระ

ในระหว่างปี 2555 คณะกรรมการตรวจสอบได้จัดให้มีการประชุมรวม 6 ครั้ง โดยมี ผู้สอบบัญชี
ผู้อำนวยการอาวุโสฝ่ายบัญชีและการเงิน และผู้อำนวยการฝ่ายตรวจสอบภายใน
เข้าร่วมประชุมในวาระที่เกี่ยวข้อง โดยสรุปสาระสำคัญได้ดังนี้

1. สอบทานงบการเงินรายไตรมาสและงบการเงินประจำปี2555
คณะกรรมการตรวจสอบได้สอบทานงบการเงินรายไตรมาสโดยได้สอบถามและรับฟังคำชี้แจง
จากผู้บริหารและผู้สอบบัญชี ในเรื่องความถูกต้อง ครบถ้วน การปฏิบัติตามหลักการบัญชีที่รับรองทั่วไป
การเลือกใช้นโยบายบัญชี
และการเปิดเผยข้อมูลที่เพียงพอพร้อมทั้งรับทราบข้อสังเกตและแนวทางแก้ไขปัญหาให้เกิดประโยชน์แก่บริษัท
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
และการเปิดเผยข้อมูลอย่างถูกต้องครบถ้วน

2.
สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลรายการดังกล่าวตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
คณะกรรมการตรวจสอบมีความเห็นว่า รายการดังกล่าวเป็นรายการที่สมเหตุสมผล
และเป็นประโยชน์สูงสุดต่อการดำเนินธุรกิจของบริษัทรวมทั้งมีการเปิดเผยข้อมูลอย่างถูกต้องและครบถ้วน

3. สอบทานและประเมินความเพียงพอของระบบควบคุมภายใน
คณะกรรมการตรวจสอบได้สอบทานระบบควบคุมภายในที่มีประสิทธิผล
โดยได้รับรายงานจากผลการตรวจสอบและการดำเนินงานของฝ่ายตรวจสอบภายในทุกไตรมาส
เพื่อประเมินความเพียงพอของระบบควบคุมภายในที่จะช่วยส่งเสริมให้สามารถบรรลุวัตถุประสงค์ทั้งในด้านประสิทธิผลและประสิทธิภาพในการดำเนินงาน
ความเชื่อถือได้ของรายงานทางการเงินและการปฏิบัติตามกฎระเบียบและนโยบายบริษัท

4. กำกับดูแลงานตรวจสอบภายใน โดยพิจารณาอนุมัติกฎบัตรการตรวจสอบภายใน
คู่มือการปฏิบัติงานฝ่ายตรวจสอบภายใน และดัชนีวัดผลงานของฝ่ายตรวจสอบภายใน
แผนการตรวจสอบปี 2555 รวมทั้งติดตามความคืบหน้าการปฏิบัติงานตามแผนการตรวจสอบประจำปี

5. สอบทานกระบวนการปฏิบัติงานเป็นไปตามกฎหมาย ว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท
รวมถึงการปฏิบัติตามข้อกำหนดของบริษัท และข้อผูกพันที่บริษัทมีไว้กับบุคคลภายนอก
ซึ่งคณะกรรมการตรวจสอบไม่พบประเด็นที่เป็นสาระสำคัญในเรื่องการไม่ปฏิบัติตามกฎหมายและข้อกำหนดของตลาดหลักทรัพย์และหน่วยงานกำกับที่เกี่ยวข้อง

6.
สอบทานแนวทางการบริหารจัดการความเสี่ยงและความคืบหน้าของการบริหารความเสี่ยงระดับองค์กร
จากรายงานของคณะอนุกรรมการบริหารความเสี่ยงของบริษัท
เพื่อให้มั่นใจว่าความเสี่ยงต่างๆของบริษัท
ได้มีการบริหารจัดการให้อยู่ในระดับที่ยอมรับได้จากแผนการบริหารความเสี่ยงประจำปี 2555
และรับทราบการดำเนินงานบริหารความเสี่ยงเป็นระยะๆ โดยคณะกรรมการตรวจสอบเห็นว่าบริษัท
มีการบริหารจัดการความเสี่ยงให้อยู่ในระดับที่เหมาะสม

7. จัดทำรายงานผลการประชุมคณะกรรมการตรวจสอบเสนอให้กับคณะกรรมการบริษัท
ทราบทุกครั้งที่มีการประชุมเพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

8. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี
2555เพื่อนำเสนอต่อคณะกรรมการบริษัท ให้ขออนุมัติจากที่ประชุมผู้ถือหุ้นประจำปี 2555
ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
และความเหมาะสมของค่าตอบแทนแล้ว เห็นควรเสนอแต่งตั้งนายอธิพงศ์ อธิพงศ์สกุล
ผู้สอบบัญชีรับอนุญาต เลขทะเบียน 3500 หรือ นายวิชัย รุจิตานนท์ ผู้สอบบัญชีรับอนุญาต
เลขทะเบียน 4054 หรือ นายเสถียร วงศ์นันท์ ผู้สอบบัญชีรับอนุญาต เลขทะเบียน 3495
หรือนางสาวกุลธิดา ภาสุรกุล ผู้สอบบัญชีทะเบียนเลขที่ 5946 แห่งบริษัท เอเอ็นเอส ออดิจ จำกัด
เป็นผู้สอบบัญชีของบริษัท ประจำปื 2555

คณะกรรมการตรวจสอบมีความเห็นว่า ในรอบปี 2555
บริษัทมีระบบการกำกับดูแลกิจการและมีการควบคุมภายในที่เหมาะสม
การจัดทำรายงานทางการเงินแสดงข้อเท็จจริงในส่วนที่เป็นสาระสำคัญครบถ้วน
ถูกต้องตามมาตรฐานการบัญชี ที่รับรองทั่วไป และ
การเปิดเผยข้อมูลเป็นไปตามกฎหมายและข้อกำหนดที่เกี่ยวข้อง
มีการบริหารความเสี่ยงที่เพียงพอเหมาะสม มีการปฏิบัติตามกฎหมาย ข้อกำหนดและข้อผูกพันต่างๆ
และมีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
ไม่พบรายการผิดพลาดที่มีสาระสำคัญที่จะกระทบฐานะการเงินของบริษัท
รวมทั้งมีการพัฒนาปรับปรุงระบบการปฏิบัติงานให้มีคุณภาพและเหมาะสมกับสภาพแวดล้อมทางธุรกิจอย่างต่อเนื่อง

  รศ.ดร.เสกศักดิ์ จำเริญวงศ์ ประธานคณะกรรมการตรวจสอบ

เอกสารแนบ 3 รายงานของผู้สอบบัญชีรับอนุญาต

  เสนอ คณะกรรมการและผู้ถือหุ้นบริษัท ผลธัญญะ จำกัด (มหาชน)

  ข้าพเจ้าได้ตรวจสอบงบการเงินรวมของบริษัท ผลธัญญะ จำกัด (มหาชน) และบริษัทย่อย
  ซึ่งประกอบด้วยงบแสดงฐานะการเงินรวม ณ วันที่ 31 ธันวาคม พ.ศ. 2555
  และงบกำไรขาดทุนเบ็ดเสร็จรวม
  งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวม สำหรับปีสิ้นสุดวันเดียวกัน
  รวมถึงหมายเหตุสรุปนโยบายการบัญชีที่สำคัญและหมายเหตุเรื่องอื่น ๆ
  และได้ตรวจสอบงบการเงินเฉพาะกิจการของบริษัท ผลธัญญะ จำกัด (มหาชน)
  ซึ่งประกอบด้วยงบแสดงฐานะการเงินเฉพาะกิจการ ณ วันที่ 31 ธันวาคม พ.ศ. 2555
  และงบกำไรขาดทุนเบ็ดเสร็จเฉพาะกิจการ
  งบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดเฉพาะกิจการ
  สำหรับปีสิ้นสุดวันเดียวกัน รวมถึงหมายเหตุสรุปนโยบายการบัญชีที่สำคัญและหมายเหตุเรื่องอื่น ๆ

  ความรับผิดชอบของผู้บริหารต่องบการเงิน

  ผู้บริหารเป็นผู้รับผิดชอบในการจัดทำและการนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงิน
  และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

  ความรับผิดชอบของผู้สอบบัญชี

  ข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
  ข้าพเจ้าได้ปฏิบัติงานตรวจสอบตามมาตรฐานการสอบบัญชี
  ซึ่งกำหนดให้ข้าพเจ้าปฏิบัติตามข้อกำหนดด้านจรรยาบรรณ
  รวมถึงวางแผนและปฏิบัติงานตรวจสอบเพื่อให้ได้ความเชื่อมั่นอย่างสมเหตุสมผลว่างบการเงินปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

  การตรวจสอบรวมถึงการใช้วิธีการตรวจสอบเพื่อให้ได้มาซึ่งหลักฐานการสอบบัญชีเกี่ยวกับจำนวนเงินและการเปิดเผยข้อมูลในงบการเงิน
  วิธีการตรวจสอบที่เลือกใช้ขึ้นอยู่กับดุลยพินิจของผู้สอบบัญชี
  ซึ่งรวมถึงการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญของงบการเงินไม่ว่าจะเกิดจากการทุจริตหรือข้อผิดพลาด
  ในการประเมินความเสี่ยงดังกล่าว
  ผู้สอบบัญชีพิจารณาการควบคุมภายในที่เกี่ยวข้องกับการจัดทำและการนำเสนองบการเงินโดยถูกต้องตามที่ควรของกิจการ
  เพื่อออกแบบวิธีการตรวจสอบที่เหมาะสมกับสถานการณ์
  แต่ไม่ใช่เพื่อวัตถุประสงค์ในการแสดงความเห็นต่อประสิทธิผลของการควบคุมภายในของกิจการ
  การตรวจสอบรวมถึงการประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีที่จัดทำขึ้นโดยผู้บริหาร
  รวมทั้งการประเมินการนำเสนองบการเงินโดยรวม

  ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

  ความเห็น

  ข้าพเจ้าเห็นว่า งบการเงินข้างต้นนี้แสดงฐานะการเงินรวมของบริษัท ผลธัญญะ จำกัด (มหาชน)
  และบริษัทย่อย ณ วันที่ 31 ธันวาคม พ.ศ. 2555 และผลการดำเนินงานรวม
  และกระแสเงินสดรวม สำหรับปีสิ้นสุดวันเดียวกัน และแสดงฐานะการเงินเฉพาะกิจการของบริษัท
  ผลธัญญะ จำกัด (มหาชน) ณ วันที่ 31 ธันวาคม พ.ศ. 2555 และผลการดำเนินงาน
  และกระแสเงินสด สำหรับปีสิ้นสุดวันเดียวกัน
  โดยถูกต้องตามที่ควรในสาระสำคัญตามมาตรฐานการรายงานทางการเงิน

  (นายเสถียร วงศ์สนันท์)

ผู้สอบบัญชีรับอนุญาตเลขทะเบียน 3495

บริษัท เอเอ็นเอส ออดิท จำกัด

กรุงเทพฯ วันที่ 11 กุมภาพันธ์ พ.ศ. 2556